Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποίησης του κανονισμού (EΚ) Αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ιστορικό και πλαίσιο της πολιτικής

Λόγω της δυσκολίας διενέργειας συνεχούς έρευνας εργατικού δυναμικού την ίδια ημερομηνία σε όλα τα κράτη μέλη, ο κανονισμός (EΚ) αριθ. 577/1998 του Συμβουλίου προβλέπει στο άρθρο 1, (2) ότι «τα κράτη μέλη που δεν είναι σε θέση να διενεργούν συνεχή έρευνα επιτρέπεται να πραγματοποιούν μόνο μία ετήσια έρευνα την άνοιξη.»

Προς το παρόν, δεν έχουν προβεί όλα τα κράτη μέλη στις ρυθμίσεις που απαιτούνται προκειμένου να εξασφαλιστεί η διενέργεια μιας συνεχούς έρευνας εντός λογικών χρονικών ορίων.

Τρεις σημαντικές εκθέσεις υπογράμμισαν την ανάγκη να εξασφαλιστεί και να επιταχυνθεί η μετάβαση σε μια συνεχή έρευνα εργατικού δυναμικού σε όλα τα κράτη μέλη:

α) η έκθεση της Επιτροπής προς το Ευρωπαϊκό Συμβούλιο της Βιέννης (Δεκέμβριος 1998) σχετικά με τους τρόπους βελτίωσης της συγκρισιμότητας των στατιστικών για την παρακολούθηση της στρατηγικής της Ευρωπαϊκής Ένωσης για την ανεργία (COM(1998)698 τελικό)

β) η έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού (EΚ) αριθ. 577/1998 του Συμβουλίου (που εγκρίθηκε από την Επιτροπή και διαβιβάστηκε στο Ευρωπαϊκό Κοινοβούλιο και στο Συμβούλιο στις 5.01.2001)

γ) το σχέδιο δράσης για τις στατιστικές απαιτήσεις σχετικά με την Ευρωπαϊκή Νομισματική Ένωση (ΟΝΕ) το οποίο ενέκρινε το Συμβούλιο στις 19.01.2001.

Τόσο η έκθεση της Επιτροπής προς το Ευρωπαϊκό Κοινοβούλιο και το Συμβούλιο όσο και το σχέδιο δράσης για τις στατιστικές απαιτήσεις σχετικά με την Ευρωπαϊκή Νομισματική Ένωση ζητούν ρητώς τροποποίηση του κανονισμού (EΚ) αριθ. 577/1998 του Συμβουλίου.

Συνέπειες της μη διενέργειας

Δεδομένης της σημαντικής απώλειας ως προς τη χρησιμότητα της έρευνας εργατικού δυναμικού στην περίπτωση μη διενέργειας συνεχούς έρευνας εργατικού δυναμικού στα επιμέρους κράτη μέλη, το Ευρωπαϊκό Κοινοβούλιο και το Συμβούλιο επαναλαμβάνουν το αίτημά τους να καθιερωθεί η συνεχής έρευνα εργατικού δυναμικού σε όλα τα κράτη μέλη.

Οι επόμενες ενέργειες

Όπως απαιτεί το σχέδιο δράσης για τις στατιστικές απαιτήσεις σχετικά με την ΟΝΕ, ο προτεινόμενος κανονισμός αποτελεί μέρος ενός πακέτου τροποποιήσεων νομικής φύσης το οποίο θα υποβληθεί στο Ευρωπαϊκό Κοινοβούλιο και στο Συμβούλιο την άνοιξη του 2001.

2001/0127 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποίησης του κανονισμού (EΚ) Αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285(1),

την πρόταση της Επιτροπής [1],

[1] ΕΕ C ,, σ..

τη γνώμη της Οικονομικής και Κοινωνικής Επιτροπής [2],

[2] ΕΕ C ,, σ..

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [3],

[3] ΕΕ C ,, σ..

Εκτιμώντας τα εξής:

(1) Ο κανονισμός (EΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα [4] ορίζει τις βασικές διατάξεις για μια δειγματοληπτική έρευνα εργατικού δυναμικού, σχεδιασμένη ώστε να παρέχει συγκρίσιμα στατιστικά στοιχεία για το επίπεδο, τη διάρθρωση και την εξέλιξη της απασχόλησης και της ανεργίας στα κράτη μέλη.

[4] ΕΕ L 77 της 14.3.1998, σ. 3.

(2) Η ταχεία εφαρμογή από όλα τα κράτη μέλη της συνεχούς δειγματοληπτικής έρευνας εργατικού δυναμικού στην Κοινότητα η οποία απαιτείται από τον κανονισμό (EΚ) αριθ. 577/98 του Συμβουλίου θεωρήθηκε δράση προτεραιότητας στο σχέδιο δράσης για τις στατιστικές απαιτήσεις σχετικά με την ΟΝΕ το οποίο ενέκρινε το Συμβούλιο στις 19 Ιανουαρίου 2001.

(3) Έχει ήδη περάσει αρκετός χρόνος από την ημερομηνία κατά την οποία τέθηκε σε ισχύ ο κανονισμός (EΚ) αριθ. 577/98 του Συμβουλίου ώστε να έχουν όλα τα κράτη μέλη τη δυνατότητα να προβούν σε όλες τις σχετικές ρυθμίσεις και ενέργειες που απαιτούνται για την εφαρμογή του εν λόγω κανονισμού [5]. ωστόσο, δεν προέβησαν όλα τα κράτη σε ανάλογες ρυθμίσεις και ενέργειες. Συνεπώς, η παρέκκλιση που επιτρέπει στα κράτη μέλη να περιορίζονται σε μια ετήσια έρευνα θα πρέπει να υπόκειται σε κάποιο χρονικό περιορισμό.

[5] Έκθεση της Επιτροπής προς το ΕΚ και το Συμβούλιο σχετικά με την «εφαρμογή του κανονισμού (EΚ) αριθ. 577/98 του Συμβουλίου για τη διενέργεια δειγματοληπτικής έρευνας του εργατικού δυναμικού στην Κοινότητα», COM(2000)895 τελικό

(4) Μετά την έναρξη ισχύος της απόφασης 1999/468/EΚ του Συμβουλίου του Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [6], θα πρέπει να θεσπιστεί νέος εσωτερικός κανονισμός.

[6] ΕΕ L 184 της 17.7.1999, σ.23

(5) Ο κανονισμός (EΚ) αριθ. 577/98 πρέπει να τροποποιηθεί ανάλογα.

(6) Σύμφωνα με το άρθρο 3 της εν λόγω απόφασης, ζητήθηκε η γνώμη της Επιτροπής Στατιστικού Προγράμματος, η οποία συστάθηκε με την απόφαση 89/382/EΟΚ, Ευρατόμ [7] του Συμβουλίου,

[7] ΕΕ L181 της 28.6.1989, σ.47

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) Αριθ. 577/98 του Συμβουλίου τροποποιείται ως εξής:

1. Η δεύτερη παράγραφος του άρθρο 1 αντικαθίσταται από το ακόλουθο κείμενο:

«Πρόκειται για μια συνεχή έρευνα που παρέχει τριμηνιαία και ετήσια αποτελέσματα. ωστόσο, κατά τη διάρκεια μιας μεταβατικής περιόδου η οποία δεν διαρκεί μετά το 2002, τα κράτη μέλη που δεν είναι σε θέση να διενεργούν συνεχή έρευνα επιτρέπεται να πραγματοποιούν μόνο μία ετήσια έρευνα την άνοιξη».

2. Το άρθρο 8 αντικαθίσταται από το ακόλουθο κείμενο:

(1) «. Η Επιτροπή επικουρείται από την Επιτροπή Στατιστικού Προγράμματος η οποία συστάθηκε με το άρθρο 1 της απόφασης αριθ. 89/382/EOK, Ευρατόμ, του Συμβουλίου και η οποία απαρτίζεται από εκπροσώπους των κρατών μελών και προεδρεύεται από τον εκπρόσωπο της Επιτροπής.

(2). Όταν γίνεται αναφορά στην παράγραφο αυτή, εφαρμόζεται η διαδικασία της κανονιστικής επιτροπής που προβλέπεται στο άρθρο 5 της απόφασης 1999/468/EΚ, σύμφωνα με το άρθρο 7(3) και το άρθρο 8 της εν λόγω απόφασης.

(3) Η προθεσμία που προβλέπεται στο άρθρο 5(6) της απόφασης 1999/468/EΚ ορίζεται στους 3 μήνες.».

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος